היביסקוס סיני

**הִיבִּיסְקוּס סִינִי** (שם מדעי: *Hibiscus rosa-sinensis*) הוא מין שיח או עץ קטן ירוק-עד בסוג היביסקוס, המונה 241 מינים, ממשפחת החלמיתיים. הוא נפוץ ברחבי העולם ובמיוחד באזורים הטרופיים והסובטרופיים כצמח נוי וגינון עם תתי זנים ומכלואים שונים ומרובים במגוון צורת פרחים וצבעים. מוצאו אינו ברור, וישנן השערות שונות. אחת מהן, שהוא גדל בבר בתחום רפובליקת ונואטו, שהיא מדינת איים קטנה בדרום מערב האוקיינוס השקט.

מאפייניו הבולטים הם: 1. פרחים גדולים ומרשימים על פי רוב אדומים עם לוע רחב וכהה; 2. צינור אבקנים ארוך מעלי הכותרת (בשונה מהיביסקוס סורי) 3. עטיף שלישי, שקרוי גביעון, עוטף את הגביע בדומה למינים רבים במשפחת החלמיתיים.

## מאפיינים מורפולוגיים
ממוזער|250x250 פיקסלים|עלים תמימים וחרוקים בחלק העליון של העלה; 3 עורקים היוצאים מבסיס העלה וענף שעיר
ממוזער|250x250px|הזיר מחובר לגב המאבק
ממוזער|250x250px|לאחר תלישת עלה כותרת נחשפות הבסיס של צינור האבקנים ושערות בלוטיות בשולי עלי הכותרת.
היביסקוס סיני הוא שיח או עץ קטן ירוק-עד (מותנה באקלים), גובהו 1 עד 3 מ' לעיתים עד 5 מ'.

**ענפים** צעירים הם מעוגלים, גמישים ומכוסים בדלילות בשערות כוכביות (רב-תאיות), שמאפיינות את משפחת החלמיתיים, או פשוטות.

ניתן לראות ענפים, שכל עליהם נשרו, מלבד אלה שנותרו בקצה הענף. הסתעפות הענף יכול שתהיה מהמפרקים החשופים. לאורך הענפים על המפרקים מצויות בליטות. **הבליטות** הן שיירים מבסיסי העלים והפרחים, שנותרו לאחר התנתקותם (abscission) מן הענף. בליטות אלו מתכסים בהמשך בשכבת מגן. ההתנתקות מתרחשת באזור רקמת הניתוק הממוקמת בבסיס העלה הנראה כחריץ רדוד או הודות לשינוי בצבע האפידרמיס.

**העלים** מסורגים, פשוטים, וצבעם ירוק בהיר בצעירותם וירוק כהה בבגרותם.

**הפטוטרות** הן בדרך כלל כדי 1/3 מאורך הטרף (5 עד 20 מ"מ) ופלומתיים לאורך החריץ שבצד העליון שלהן, דהיינו עם שערות דקות, בדרך כלל מתפתלות ולפעמים ארוכות ורכות.

**הלוואים** נשירים, שעירים, דקים, ישרים עד אזמליים, ואורכם 5 עד 12 (15) מ"מ (ראה תמונה בגלריה).

**הטרפים** של העלים סגלגלים רחבים או צרים, ואינם מחולקים לאונות או לעיתים רחוקות מאוד מחולקים לאונות. אורך הטרף הוא 4 עד 12 ורוחבו 2 עד 8.5 ס"מ. בסיס הטרף מעוגל או דמוי יתד, שפתו משוננת או חרוקה בחלק העליון של הטרף וקודקודו חד או מתחדד. הטרפים דקים, קשים מעט, וקירחים או בעלי שערות על העורקים בצד התחתון. 5 **עורקים** יוצאים מנקודה אחת בבסיס הטרף, ככף יד. **צופן** נמצא בצד התחתון על העורק האמצעי ליד הבסיס (ראה תמונה משמאל).

**התפרחות** הן של פרחים בודדים, היוצאים מחיק העלים (ראה תמונה בגלריה).

**הפרחים** גדולים וראוותנים, נכונים, רגלים או כפולי כותרת (מלאים), דו-מיניים עם שחלה עילית. הם צומחים בודדים מחיקי העלים בקצות הענפים על עוקץ ארוך. הפרח בן 5 עלי גביע, 5 עלי כותרת, 5 צלקות ואבקנים רבים ובנוסף גביע הפרח עטוף בגביעון בן 6 עד 7 עלים. הפרח הבודד נפתח בשעות הבוקר וקמל בערב של אותו יום, ועל כן, הפרחים משאירים רושם שהם נסגרים בלילה.

**עוקץ הפרח**, שאורכו 3 עד 7 ס"מ, מכוסה בדלילות בשערות כוכביות או כמעט קירח. לעוקץ הפרח מפרק בחלקו העליון המהווה את אזור הניתוק של הגביע מן העוקץ. מקום החיבור הוא מקום הניתוק.

**המצעית** מעוגלת, ויש עליה שכבות תאים היוצר את אזור הנתוק של עלי הכותרת.

**הגביעון**, שעוטף את הגביע, מורכב **מחפים** צרים, מפורדים, קצרים יותר מאונות הגביע וקודקודם קהה או חד. מספרם של החפים 6 עד 7, אורכם 3 עד 22 מ"מ ורוחבם משתנה באותו הפרח. החפים קירחים או מכוסים בפלומה של שערות כוכביות, ושפתם ללא ריסים.

**הגביע** דמוי פעמון עם 5 אונות סגלגלות עד אזמליות, שמכוסות בדלילות בשערות כוכביות. אורכו של הגביע, כ-2 עד 3 ס"מ, כחצי עד שלושה רבעים מאורך הפרח. הצופנים בגביע נעדרים.

**הכותרת** בצורת משפך עד גלגלית ובסיסה מתאחה עם צינור האבקנים. עלי הכותרת בדרך כלל אדומים, לפעמים ורודים, לבנים או צהובים (או בצבעים אחרים במשתלות ובגננות) ובדרך כלל כהים יותר בבסיסם.

חמשת **עלי הכותרת**, שאורכם 6 עד 10.5 ורוחבם 4 עד 6.5 ס"מ, חופפים האחד את השני בכיוון השעון או הפוך. עלי הכותרת הם סגלגלים רחבים עד צרים ובסיסם מתחדד. שפת עלה הכותרת תמימה או חרוקה ולרוב גלונית. שטח העלה שעיר בעדינות בצדה התחתון ובעיקר במקומות חשופים בניצן (בפקע). **הצופנים** נמצאים על עלי הכותרת בסמוך לבסיסם.

**האבקנים** מרובים, בלי שערות, אורכם 4 עד 8 ס"מ, **זיריהם** מאוחים האחד עם השני ויוצרים את צינור האבקנים. החלק החופשי של הזירים והמאבקים, שאורכו 3 עד 9 מ"מ, יוצא מחצי אורכו ומעלה של צינור האבקנים.

**המאבקים** דמוי כליה, בני לשכה אחת (סימן היכר), הזיר מחובר לגב המאבק. הם נפתחים בראשם (לאורכם) ואבקתם צהובה (ראה תמונה משמאל ובגלריה).

**צינור האבקנים**, בדרך כלל צבעו אדום ולרוב ורוד או לבן, אורכו 6.5 עד 11.5 ס"מ, צורתו ישרה או מעוקלת מעט. הוא מעורה בבסיסו בכותרת ומקיף את השחלה ואת עמוד העלי.

**עמוד העלי** מפוצל ל-5 זרועות ארוכות מפושקות, שצבען אדום, ורוד או לבן, אורכן 6 עד 25 מ"מ עם שערות בולטות. 5 הצלקות דמוי דיסק, בדרך כלל אדמדמות ולפעמים צהובות זהב (ראה תמונה בגלריה).

**השחלה** בת 5 מגורות.

**הפרי** הלקט יבש, שמיוצר לעיתים רחוקות, חום, סגלגל, אורכו 2.5 עד 3 ס"מ, קודקודו מעוגל. ההלקט נפתח ב-5 קשוות.

**הזרעים** (חונטים לעיתים רחוקות) צבעם חום כהה עד שחור בצורת כליה, אורכם 5 מ"מ ושעירים קלות.


קובץ:חזית הפרח של היביסקוס סיני.jpg|חזית הפרח
קובץ:מאבקים סגורים של היביסקוס סיני 2.jpg|מאבקים סגורים בצורת כליה
קובץ:מאבקים סגורים של היביסקוס סיני 1.jpg|מאבקים סגורים בחלקו העליון של עמוד המאבקים
קובץ:לוואים של היביסקוס סיני.jpg|לוואים שעירים
קובץ:מאבקים של היביסקוס סיני 1.jpg|מאבקים על צינור המאבקים
קובץ:מאבקים ואבקה צהובה של היביסקוס סיני.jpg|מאבקים ואבקה צהובה על צינור המאבקים
קובץ:פרח בודד וניצנים ופקעית של היביסקוס סיני.jpg|פרח בודד, ניצנים ופקעית של היביסקוס סיני
קובץ:חמש צלקות של היביסקוס סיני.jpg|צלקות על עמוד עלי מסועף לחמש זרועות
קובץ:חלק עליון מצינור המאבקים היביסקוס סיני.jpg|חלק עליון צינור המאבקים
קובץ:גביעון סביב גביע של היביסקוס סיני.jpg|גביעון של חפים מפורדים סביב הגביע
קובץ:מאבקים של היביסקוס סיני 2.jpg|מאבקים עם לשכה האחת
קובץ:פרי של היביסקוס סיני.jpg|הסרת עלי הגביע חושפת הלקט יבש וסדוק


## בית גידול
ממוזער|פרח היביסקוס סיני

הוא מתאים לשתילה בשמש מלאה או בצל למחצה ברוב אזורי הארץ, למעט בהרים הגבוהים, ומתאים לכל סוגי הקרקע. הוא עמיד לגיר ולרמת מליחות נמוכה. הוא רגיש לקרה ולשרב ולכן לא מתאים לגידול בהרים הגבוהים.

## טיפול וגינון

היביסקוס סיני מהיר צימוח, זקוק להשקיה מסודרת במיוחד בקיץ או בעת עצירת גשמים ממושכת בחורף. גיזומים וקיטומים מומלצים בקיץ ונחוצים כדי לשמור על מבנה צפוף ופריחה שופעת. הוא עמיד יחסית למזיקים. המזיקים העיקריים של ההיביסקוס הם כנימת עש הטבק וכנימת עלה הדלועיים.

## גלריה
להיביסקוס סיני זני תרבות במגוון צבעים וצורות, המשמשים כצמחי נוי.

קובץ:פרח היביסקוס מצוי מלא.jpg|פרח היביסקוס סיני מלא
קובץ:Cayena (Hibiscus rosa-sinensis), jardín del molino, Sierra de San Felipe, Setúbal, Portugal, 2012-05-11, DD 02.JPG
קובץ:Hibiscus rosa-sinensis 'Brilliant' flower in private Austrian garden on 2014-09-20.png
קובץ:Orange Hibiscus1.jpg
קובץ:Starr 070313-5691 Hibiscus rosa-sinensis.jpg
קובץ:Hibiscus A.JPG
קובץ:Hibiscus rosa-sinensis 'Rainbow Sherbet' flower in private Austrian garden on 2014-09-20.png
קובץ:3935 - Chinesischer Roseneibisch (Hibiscus rosa-sinensis).JPG
קובץ:Hibiscus (5).jpg
קובץ:Hibiscus rosa-sinensis white-pink.jpg
קובץ:Shoe Flower Dehradun 2009.jpg
קובץ:Pink Hibiscus at Sakherbazar ,Kolkata.jpg
קובץ:Starr 061223-2694 Hibiscus rosa-sinensis.jpg
קובץ:Hibiscus rosa-sinensis in Zijderveld, the Netherlands.JPG
קובץ:Hibiscus rosa-sinensis flower in private Austrian garden on 2016-03-20.png
קובץ:Closeup of multi color Hibiscus at Sakherbazar, Kolkata.jpg
קובץ:Hibiscus At Kerala.jpg
קובץ:Shoeblackplant (White Hibiscus).jpg
קובץ:Shoeblackplant (Light Pink Hibiscus).jpg
קובץ:朱槿 Hibiscus rosa-sinensis 20201012185058 01.jpg
קובץ:朱槿 Hibiscus rosa-sinensis 20201028130147 02.jpg
קובץ:Hibiscus Plant.jpg
קובץ:Hibiscus Lamma Island Hong Kong 20191105 140532.jpg


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:חלמיתיים
קטגוריה:טקסונים שתוארו בידי קארולוס לינאוס
קטגוריה:צמחים שתוארו ב-1753
קטגוריה:מלזיה: סמלים לאומיים